Moyes pepet ut og slått på sin gamle hjemmebane
- United var svakt mot Olympiakos også, men dette tror jeg må være bunnivået. Akkurat nå er det vrient å se United gå inn i en ny sesong med Moyes som manager, sier TV 2s Premier League-kommentator Morten Langli. David Moyes ble pepet ut da han ruslet inn på sin gamle hjemmebane, og 90 minutter senere sang Everton-fansen: - Du får sparken i morgen tidlig! Roberto Martinez sier etter kampen at Moyes fikk en fin avskjed da han forlot klubben, og at det er naturlig at meldingene fra tribunen nå var av det mindre hyggelige slaget. - Det blir sånn når man er rivaler som kjemper om de samme titlene, men alle vet at jobben David Moyes gjorde her aldri vil bli glemt. Jeg har mye å takke han for, sier Everton-manageren i et intervju vist på TV 2. Fornøyd Moyes David Moyes mente United ga bort «to forferdelige mål», men var fornøyd med mye av det han fikk se av sine elever. - Vi hadde god kontroll på kampen og spilte fin fotball. I første omgang var vi veldig gode og holdt i ballen. Men det var to dumme mål å slippe inn. I tillegg skapte vi for lite, sier Moyes. Tungt for 50-åringen også at Everton nå har slått United i begge seriekampene i en og samme sesong for første gang på 44 år. Everton og Roberto Martinez har allerede tatt flere poeng denne sesongen enn de klarte under David Moyes' ledelse. 2-0-seieren søndag betyr at laget nå er kun ett poeng bak Arsenal på fjerdeplassen som kan gi Champions League-spill. United derimot kommer til å ende opp med færre enn 70 poeng for første gang siden 1990/91-sesongen. 51 lagoppstillinger David Moyes fikk Wayne Rooney tilbake fra skade og stilte for 51. gang av 51 mulige med en ny startellever. - Han sliter med å kombinere en ellever. Hva er den beste elleveren? sier TV 2-kommentar Kasper Wikestad på kanalens studiosending. Everton ville ha straffe da ballen traff Chris Smallings hånd etter en duell, men dommeren var uenig både i den situasjonen og da Jonny Evans kastet seg ned og blokkerte Steven Naismith skudd. Etter 28 minutter derimot fikk Everton straffe da Phil Jones skled da han skulle blokkere et skudd og fikk avslutningen i armen. Fra straffemerket var Leighton Baines som vanlig trygg. - Jeg bestemte meg for hvor jeg skulle skyte før kampstart. Der var godt å se den gå inn, sier Baines i et intervju vist på TV 2. Nær selvmål To minutter før pause ble Kevin Mirallas spilt gjennom i feltet. Fra skrått hold plasserte han ballen forbi David de Gea. Først på overtid i første omgang traff United mål for første gang, men da med hjelp fra Evertons Gareth Barry som nikket en corner i fanget på keeper Tim Howard. Everton hadde god kontroll etter pause og United skapte sin første store sjanse først like før slutt til tross for at de hadde ballen mest. Rooney ble spilt gjennom i feltet og kom alene med Howard, men Everton-keeperen sørget for at landslagsspillere ikke kunne juble på sin gamle hjemmebane. - Vi var elektriske i kontringsfasen og jobbet hardt for å holde nullen, sier Everton-sjef Roberto Martinez.
(Everton - Manchester United 2-0) David Moyes (50) måtte vente 87 minutter på å få se Manchester United skape en skikkelig stor målsjanse i returen til Goodison Park.